16 Baapostola ba 11 ba botegago ba be ba ‘swareletše le Jesu melekong ya gagwe.’ Kgwerano ya Mmušo e ile ya ba kgonthišetša gore ba be ba tla ba le yena legodimong gomme ba dula didulong tša bogoši gore ba buše e le dikgoši le go hlankela e le baperisita. Lega go le bjalo, ga se baapostola ba 11 feela bao ba bego ba tla hwetša tokelo yeo. Jesu yo a tagafaditšwego o ile a iponagatša go moapostola Johane ponong gomme a re: “Yo a fenyago ke tla mo dumelela go dula le nna sedulong sa ka sa bogoši, go etša ge le nna ke fentše gomme ka dula le Tate sedulong sa gagwe sa bogoši.” (Kut. 3:21) Ka go re’alo, kgwerano ya Mmušo e dirilwe le Bakriste ba tloditšwego ba 144 000. (Kut. 5:9, 10; 7:4) Ye ke kgwerano ya semolao ya gore ba tle ba buše le Jesu legodimong. Se se swana le monyadiwa yo a tšwago ka lapeng la maemo a godimo yo a ka nyalwago ke kgoši gomme a buša gotee le yona. Ge e le gabotse, Mangwalo a bolela ka Bakriste ba tloditšwego e le “monyadiwa” wa Kriste, “kgarebe e sekilego” yeo e holofeditšwego lenyalo ke Kriste.—Kut. 19:7, 8; 21:9; 2 Bakor. 11:2.